ועדת הכספים, כנסת 24, פרוטוקול מספר 219, 2022-02-07 10:00

אלכס קושניר: בוקר טוב לכולם.

אלכס קושניר: היום יום שני, ו' באדר א' התשפ"ב, 7 בפברואר 2022.

אלכס קושניר: אנחנו פותחים את דיוני הוועדה.

אלכס קושניר: ניתן לחברי הכנסת לומר הצעות לסדר.

אלכס קושניר: אני לא יכול שלא להתייחס לפרסומים שהיו היום בעיתון כלכליסט ותפסו את כל הכותרות.

אלכס קושניר: קמתי הבוקר בתחושה של חנק, היו לי הרבה מאוד פלשבקים מן הסיפורים ששמעתי בעבר מן העולים מברית המועצות לשעבר, בעיקר מאסירי ציון שהיו צריכים לפתוח ברזים באמבטיה בשביל לדבר ושלא יצותתו להם.

אלכס קושניר: אני מקווה מאוד שכל הפרסומים האלה בסוף יתבררו כלא נכונים או ככשל נקודתי, אבל אין ספק שצריך לעשות פה בדיקה משמעותית מאוד.

אלכס קושניר: ויחד עם זה ובאותה נשימה, אני שומע את כולם מדברים על המשטרה כגוף אחד גדול ומכתימים את כל המשטרה.

אלכס קושניר: אני חושב שיש הרבה מאוד קצינים, שוטרים ומפקדים שעושים את עבודתם ושומרים על ביטחוננו.

אלכס קושניר: לכן אני מבקש מכולם להיזהר מאוד בהכללות.

אלכס קושניר: בסופו של דבר המשטר הדמוקרטי מתבסס על אמון בין אזרחי המדינה לבין מערכות אכיפת החוק ואסור לנו לגרום למצב שהאמון הזה, ככל שנסדק עכשיו, ממשיך להיסדק ולהישבר.

אלכס קושניר: אנחנו חייבים לעשות הכול גם כחברי כנסת, קואליציה ואופוזיציה, כולם ביחד, מצד אחד כדי לעשות את הבדיקה המעמיקה ביותר והאובייקטיבית ביותר והשקופה ביותר שצריך לעשות, אבל מצד שני כדי לוודא שהיסוד הזה של מדינה דמוקרטית, שבה יש אמון בין אזרחי המדינה לבין מערכת אכיפת החוק, יישמר.

אלכס קושניר: זה אירוע לא פשוט להרבה מאוד אנשים, לכל מי שהדמוקרטיה והיסודות של מדינה דמוקרטית חשובים לו.

אלכס קושניר: הצעות לסדר – ינון אזולאי, בבקשה.

ינון אזולאי: תודה רבה לך, אדוני היושב-ראש, בוקר טוב לכולם.

ינון אזולאי: למען האמת, יש הרבה מה להוסיף, אבל נגעת בנושא תוכנות הרוגלה, לכן אני לא רוצה להוסיף על זה.

ינון אזולאי: אבל אני כן רוצה להגיד משהו, שאולי זה מאפיל על מה שבאמת אנחנו סובלים ממנו בימים האלה, שהוא יוקר המחיה.

ינון אזולאי: נכון, הכתבה וכל הנושא הזה חשוב מאוד, על כל הפגסוס למיניהם, דבר שהוא קשה מאוד.

ינון אזולאי: אבל בל נשכח, שלא ירד מסדר יומה של הכנסת כל נושא יוקר המחיה.

ינון אזולאי: אנשים עדיין ממשיכים לקנות ביוקר, עדיין רעבים.

ינון אזולאי: אני שמח שאפילו שר האוצר שינה את דעתו משבוע שעבר, שאז אמר באחד הראיונות שאין לו יכולת להתערב בעניין היבואנים, ולאחר מכן הוציא את המכתב.

ינון אזולאי: הביאו את ההשוואות בערוץ 12 ובגלי צה"ל.

ינון אזולאי: זה בסדר גמור, מותר לו לחזור בו, בסדר גמור שהוא חוזר בו, זו ברכה, שכאשר אדם יודע שהוא טעה הוא חוזר בו.

ינון אזולאי: לא צריך לעטוף את זה בעטיפות.

ינון אזולאי: צריך להגיד: טעיתי.

ינון אזולאי: נושא יוקר המחיה לא ירד מסדר היום.

ינון אזולאי: אני רוצה גם להודות לוולדימיר בליאק ולנירה שפק, שמעתי שהודעתם שאתם לא תצביעו כל עוד לא ירד המס על הבלו.

ינון אזולאי: בשבוע שעבר כשאמרתי את זה פה ביום שלישי היה מי שגיחך ואמר שזה לא קשור ושאין אפשרות.

ינון אזולאי: אני שמח שאתם מצטרפים.

ינון אזולאי: אדרבה, אתם כקואליציה אפילו תובילו.

ינון אזולאי: אני שמח על זה, זה דבר מבורך.

ינון אזולאי: כולנו בעד הורדת המס על הבלו, שזה היכולת של הממשלה.

ינון אזולאי: הממשלה יכולה גם להוריד את יוקר המחיה בהבאת מכולות לארץ.

ינון אזולאי: אתמול פורסם שהבאת המכולות לארץ קפצה מ-2,000 דולר עד ל-20,000–22,000 דולר.

ינון אזולאי: מדינת ישראל על 2,000 דולר לקחה כ-12%.

ינון אזולאי: מדינת ישראל, כאשר המכולה עולה 20,000 דולר, לוקחת גם כ-12% מס.

ינון אזולאי: הגיע הזמן שנישאר במס על פי מכולה שעולה 2,000 דולר גם אם המחיר שלה עלה.

ינון אזולאי: זה ייתן קצת ליבואנים.

ינון אזולאי: היבואנים משלמים וישלמו את המחיר מן הצרכנים.

ינון אזולאי: הצרכנים ישפטו את היבואנים, ישפטו את רשתות המזון, ואתם כממשלה תעשו את המוטל עליכם, תפחיתו מיסים, תפסיקו להביא לכאן מיסים לאישור.

ינון אזולאי: יש מי שיגיד לך שזה נובע מענייני בריאות – אתם נתתם לגיטימציה כממשלה ליבואנים ולרשתות המזון להעלות את המחירים לאזרחים, בהעלאת המיסים המסיבית שהבאתם ואתם ממשיכים להביא לפה.

ינון אזולאי: זה העלאת מיסים מסיבית שעל ידיה אתם גרמתם ליבואנים לתפוס את האומץ הזה, לולא זה לא היה להם אומץ, לא להם ולא לרשתות המזון.

ינון אזולאי: רשתות המזון והיבואנים – האזרחים ישפטו אותם ויענישו אותם.

ינון אזולאי: אתם תעשו את תפקידכם, תפסיקו להביא לפה מיסים.

ינון אזולאי: דבר אחרון, שכחנו פתאום שיש קורונה, שכחנו שיש אומיקרון.

ינון אזולאי: יש אלפי נפטרים מאז שנכנסתם.

ינון אזולאי: איפה זעקות השבר שלכם כפי ששמענו כאשר היינו בממשלה וכשלא היו חיסונים?

ינון אזולאי: יש חיסונים, יש הכול, אך מאות נפטרים בשבוע, למעלה מ-100 נפטרים ביום.

ינון אזולאי: אתם מכילים את הנפטרים?

ינון אזולאי: מכילים את העניים?

ינון אזולאי: מה אתם עושים פה?

ינון אזולאי: הגיע הזמן שתקומו ותשימו את המפתחות ותלכו הביתה, תעבדו בבית.

ינון אזולאי: מספיק, די, נכשלתם.

אלכס קושניר: תודה רבה.

אלכס קושניר: נירה שפק, בבקשה.

נירה שפק: אני בוחרת לעשות דבר אחר.

נירה שפק: אפשר לדבר על יוקר המחיה, אפשר לדבר על הרבה דברים.

נירה שפק: אני רוצה לייחד את הדקות הקרובות לאישה תושבת אשקלון, נעמי פרלמן.

נירה שפק: אני לא יודעת עד כמה אתם זוכרים אבל היא נפגעה במבצע צוק איתן מפגיעה ישירה בביתה.

נירה שפק: העובדת הזרה שהייתה איתה וטיפלה בה נהרגה במקום.

נירה שפק: נעמי נפצעה קשה, פונתה לבית חולים ובמשך שבועות נלחמו על חייה.

נירה שפק: היא פונתה במצב סיעודי, ואתמול היא נפטרה ונקברה באשקלון.

נירה שפק: מצאתי לנכון לבטל את הלו"ז שלי וללכת לשם.

נירה שפק: אם זה היה קורה תוך כדי מבצע שומר החומות כנראה כל העולם היה שם ומסקר את זה, וזה לא קרה.

נירה שפק: נעמי פרלמן היא ניצולת שואה.

נירה שפק: היא נפטרה בגיל 91.

נירה שפק: יש לה שני ילדים, שמונה נכדים ו-12 נינים, האחרון נולד חודש לפני שהיא נפטרה.

נירה שפק: נעמי בעיניי היא ההוכחה לניצחון הרוח של מדינת ישראל ושל העם היהודי, אבל גם תזכורת לכמה שבריריים החיים במדינת ישראל, כמה אנחנו חזקים אבל כמה צריך לשמור.

נירה שפק: בשולחנות האלה בכנסת ובממשלה אנחנו צריכים לעסוק יום-יום איך לשפר את הביטחון של התושבים שלנו.

נירה שפק: כל שאני רוצה הוא שנזכור אותה, נזכור את התפקיד שלנו.

נירה שפק: לצערי אני היחידה שהייתה שם.

נירה שפק: זו משפחה מצומצמת מאוד.

אלכס קושניר: תודה רבה נירה.

אלכס קושניר: ולדימיר בליאק, בבקשה.

ולדימיר בליאק: בוקר טוב, אדוני היושב-ראש.

ולדימיר בליאק: אני קודם כול רוצה לומר לינון שהצווים המוצדקים מאוד שהבאנו בחודשים האחרונים לא נתנו שום לגיטימציה לשום יבואן.

ולדימיר בליאק: מעניין מי נתן לגיטימציה לאותם יבואנים שהקפיצו פה את יוקר המחיה בעשר השנים האחרונות.

ולדימיר בליאק: מי נתן להם לגיטימציה?

ולדימיר בליאק: אנחנו לא היינו פה, ינון.

ינון אזולאי: תבדוק בכמה אחוזים עלה יוקר המחיה, בבקשה תבדוק.

ינון אזולאי: הוא עלה ב-16% בשנה האחרונה.

ולדימיר בליאק: יוקר המחיה לא התחיל לפני שבועיים ולא התחיל לפני חודש ולא התחיל לפני שמונה חודשים.

ולדימיר בליאק: ישראל היא מדינה יקרה ואנחנו התחלנו לטפל בבעיה הזאת, שלא טופלה במשך שנים רבות.

ולדימיר בליאק: זה דבר אחד.

ולדימיר בליאק: דבר שני, אני שמח מאוד שביומיים האחרונים אנחנו שומעים ממשרד האוצר שהולכים גם לפרסם מתווה סיוע לעצמאים וגם לוותר על חלק מהכנסות המדינה.

ולדימיר בליאק: אני חושב שזה הזמן לנהל מדיניות כלכלית מרחיבה יותר ולסייע לאזרחים.

נעמה לזימי: אהבתי את המשפט הזה: "מדיניות כלכלית מרחיבה יותר".

ולדימיר בליאק: ודבר אחרון, אי אפשר להתעלם מן הפרסום הבוקר בעיתון כלכליסט.

ולדימיר בליאק: מדאיג מאוד ומטריד מאוד אילו עוד הפרות של זכויות אדם נעשו פה בעידן נתניהו על ידי שרים לביטחון פנים שמינה נתניהו ועל ידי מפכ"לים שמונו על ידי השרים לביטחון פנים שמינה נתניהו.

ולדימיר בליאק: היום זה מטריד אותי מאוד וכנראה שזה גם מצדיק חקירה.

ולדימיר בליאק: תודה רבה.

ינון אזולאי: אנחנו תמימי דעים בעד חקירה על ההפיכה השלטונית שעשו פה.

ינון אזולאי: כל הכבוד.

נעמה לזימי: תודה.

נעמה לזימי: אמשיך בקו של חבריי ולדימיר וינון.

נעמה לזימי: קודם כול צריך להגיד שרשות התחרות בישראל לא עושה את תפקידה כבר הרבה יותר מדי זמן.

נעמה לזימי: אנחנו רואים את זה בכך שמונופולים נהיים רק חזקים יותר.

נעמה לזימי: נדמה שחוץ מלהיות לשכת הדואר ששולחת מכתבים לא נעשים שום מעשים בכלים שיש לרשות.

נעמה לזימי: וכן, גם המדינה צריכה להפעיל.

נעמה לזימי: אני ממש מברכת על כך שלפתע הבנו כממשלה שאנחנו צריכים לעמוד מול התאגידים האלה ופשוט להציב להם עובדה, שאנחנו הריבון, הכנסת, המדינה היא הריבון ולא התאגידים.

נעמה לזימי: אני חושבת שזה חשוב.

נעמה לזימי: המאבק הציבורי היה מאבק נוקב ומשמעותי אבל בסופו של דבר אני מאמינה שברגע ששר אוצר אומר: אני אשתמש בכל הכלים שיש לי, זה מה שהבהיל את החברות האלה, כי הן יודעות שבסוף מענקי החתימה המופרזים, הבונוסים והכול הם שעתידים להיפגע.

נעמה לזימי: אני כל הזמן אומרת, בסוף אנחנו צריכים לדבר פה על הורדת מחירים, לא על עליית המחירים.

נעמה לזימי: הציבור הישראלי משלם יותר מדי, לא בחודשיים האחרונים, הוא משלם יותר מדי כבר יותר מעשור.

נעמה לזימי: ינון אזולאי, המדינה מתערבת כל הזמן בסוגיית הדיור.

נעמה לזימי: בעצם המדינה היא מונופול הדיור של ישראל בגלל שהיא בעלת כמעט כל הקרקעות, אבל איכשהו, ינון, בעשור האחרון מחירי הדיור עלו ב-250%.

נעמה לזימי: זאת אומרת, המדינה מתערבת אגרסיבית, והמחירים עולים והאזרח נאלץ להיות במצב שבו הוא לא יכול לקנות דירה.

נעמה לזימי: מי נהנה מן המצב הזה?

נעמה לזימי: אני שואלת אותך.

נעמה לזימי: מי נהנים מעלייה של 250% במחירי הדיור?

נעמה לזימי: זה כמובן יוקר המחיה יותר מהפסטה, עם כל הכבוד.

נעמה לזימי: כשאדם לא יכול להרשות לעצמו קורת גג זה המשמעות.

נעמה לזימי: צריך להגיד, היה כאן כשל של ממשלות, שלא רק לא טיפלו במשבר אלא צ'יפרו את מי שהכיסים שלהם גם כך מנופחים.

נעמה לזימי: אני רוצה להגיד לנו כאן משהו ביושר: בזה לא נטפל אם נחקה את המדיניות השמרנית הכלכלית של ביבי נתניהו, שאנחנו מכירים אותה מ-2003 כשהיה שר האוצר.

נעמה לזימי: את זה נתקן כאשר נעשה שינוי שיטה, שינוי גישה, שינוי אלטרנטיבה כלכלית.

ינון אזולאי: - - -

נעמה לזימי: אני מדברת גם אליך כי אתם הייתם שותפים.

ינון אזולאי: אני מסכים איתך, היה כישלון בדיור.

ינון אזולאי: תוציאו את הכוח מרמ"י.

ינון אזולאי: רמ"י זה שוק אפור, תוציאו את הכוח ממנו.

נעמה לזימי: אני יודעת שאתה מסכים איתי.

נעמה לזימי: מעבר לרמ"י, אנחנו צריכים לקבוע סטנדרטים, שבכל פרויקט דיור יהיה דיור בר-השגה ודיור ציבורי, ומה קורה עם זוגות צעירים, ודירה ראשונה והכול.

נעמה לזימי: יש הרבה במה לטפל בשוק הדיור, ואני מכירה את זה לעומק.

נעמה לזימי: בעיניי זה באמת המכה הקשה ביותר של יוקר המחיה.

נעמה לזימי: שמחתי מאוד שאחד הסמנים הימניים ביותר בעולם, קרן המטבע העולמית חושבת שהתשתיות פה מוזנחות, שצריך להרחיב תקציב, מה שאני אומרת מיום כניסתי לכנסת ומסתכלים עליי כאילו אני אומרת משהו מופרך, אבל כל העולם כבר שם.

נעמה לזימי: בנק ישראל ממליץ על זה, הוא ממליץ שהתקציב הבא יהיה ב-50 מיליארד שקל יותר ממה שהאוצר מייעד לו.

נעמה לזימי: אז זה כבר לא רק אני או ינון או שותפים אחרים, זה קרן המטבע העולמית, זה בנק ישראל, זה הנגידה לשעבר, שאומרת שאם ישראל רוצה להיות ברמת ה-OECD היא צריכה בעשור הקרוב להשקיע בכל שנה 130 מיליארד ש"ח יותר.

נעמה לזימי: אז הגיע הזמן שלא נתעסק בפירורים.

נעמה לזימי: אנחנו עושים דברים חשובים.

נעמה לזימי: אני רוצה להגיד לך, אלכס, גם בוועדה הזו: העלאת הבטחת הכנסה לקשישים והכול, אבל נוכח המשבר של הייבוש התקציבי, ינון, של ההזנחה של עשרות שנים, של ההפרטה, נוכח זה רק שינוי מדיניות וגישה ישנו את המצב הזה.

נעמה לזימי: אם לא נטפל בזה היום אז מתי?

נעמה לזימי: תודה.

ינון אזולאי: באתם לשנות.

ינון אזולאי: תשנו.

אלכס קושניר: בשבוע הבא הוועדה תעסוק בשלושה נושאים שקשורים ליוקר המחיה והתחרות.

אלכס קושניר: יש לנו דיון שיזם ינון אזולאי ביחד עם חברי הכנסת פינדרוס ומיכל שיר, בנושא בנקים שמחייבים בעמלות.

אלכס קושניר: חייבים גם פה לפעול לפתיחת השוק לתחרות.

אלכס קושניר: מחר נדון בבחינת ריכוזיות בשוק מוצרי הצריכה.

אלכס קושניר: ברור לכולם שיש כאן שוק ריכוזי וצריך לפתוח אותו, ויש גם כמה רעיונות לפתרונות לסוגיה הזאת.

אלכס קושניר: ביום רביעי נעסוק בנושא מעבר לשימוש באנרגיה מתחדשת כאחד הפתרונות לביזור המשק ולהורדת מחירי החשמל.

אלכס קושניר: ביום רביעי שר האוצר הולך לפרסם תוכנית סיוע למעמד הביניים ולשכבות החלשות למאבק ביוקר המחיה.

אלכס קושניר: אני מציע לכל הזועקים והקוראים קריאות שבר, שבמשך עשר שנים ייבשו את הכלכלה ופשוט הרגו אותה - - -

נעמה לזימי: העמיקו את העלאת המחירים.

נעמה לזימי: כאילו זה התחיל בשלושת החודשים האחרונים.

נעמה לזימי: כאילו הציבור לא מרגיש את זה בכיס כל הזמן.

ינון אזולאי: ראינו את הכלכלה שלנו, זו הייתה כלכלה צומחת.

ינון אזולאי: ליברמן יושב באוצר וצוחק על החלשים בעיניים.

אלכס קושניר: ינון, לא הפרעתי לך אפילו במילה אחת.

ינון אזולאי: אבל יש לך רשות דיבור יותר ממני, אל תגזים.

נעמה לזימי: גם ינון יודע שהממשלות האלה הפקירו את הציבור ונתנו לו לשלם.

נעמה לזימי: גם הוא יודע שהמונופולים רק התעצמו.

נעמה לזימי: גם הוא יודע שאף אחד לא יכול לקנות דירה.

נעמה לזימי: אני שמחה שינון מסכים אתנו, שהמצב הזה לא תקין.

אלכס קושניר: אני ברשות דיבור.

אלכס קושניר: אני רוצה להמשיך ולומר שמיד כשנכנסנו לממשלה הזאת והקמנו את הקואליציה הזאת, אחת המטרות ששמנו לעצמנו היא נושא יוקר המחיה.

אלכס קושניר: אנחנו פועלים בשני כיוונים עיקריים: פתיחת המשק לתחרות בכל הרבדים וסיוע לשכבות החלשות.

אלכס קושניר: ראינו איך לפני שבוע וחצי הועלו פה קצבאות לקשישים, לחיילים, לניצולי שואה, וזו רק תחילת הדרך.

ולדימיר בליאק: אגב, מה שלא נעשה הרבה מאוד שנים.

ינון אזולאי: וחשמל עלה והדלק עולה ומס על החד-פעמי עולה והמיסים עולים.

ינון אזולאי: תפסיקו עם הצביעות.

ינון אזולאי: אתם מעלים מיסים.

ינון אזולאי: אתם יודעים מה הבעיה שלכם?

ינון אזולאי: שאתם לא יודעים להסתכל במראה בבוקר ולהגיד את האמת.

ינון אזולאי: אתם עושים דברים שהם נגד עם ישראל.

ולדימיר בליאק: - - -

אלכס קושניר: ינון, זה לא מכובד.

אלכס קושניר: זו פעם שלישית שאתה קוטע אותי.

אלכס קושניר: אני ניסיתי לסיים משפט ואתם לא נותנים.

ינון אזולאי: זה לא אני.

ינון אזולאי: ולדימיר קטע אותך, אתה לא שם לב.

אלכס קושניר: ולדימיר, זה לא מכובד.

אלכס קושניר: אתה רואה, אני לפחות הוגן.

ולדימיר בליאק: אני מתנצל.

אלכס קושניר: נקודה נוספת, מה שנירה שפק אמרה לגבי נעמי פרלמן זיכרונה לברכה.

אלכס קושניר: אנחנו מקדמים בממשלה הזאת גם, פעם ראשונה בכל ההיסטוריה, תוכנית מיגון לעיר אשקלון, בסכום של 250 מיליון שקלים.

אלכס קושניר: אני מקווה מאוד שבשבועות הקרובים הממשלה תציג את המתווה.

אלכס קושניר: עובדים עכשיו על קריטריונים.

אלכס קושניר: העיר אשקלון מטווחת הרבה מאוד שנים, האוכלוסייה שם סובלת מחוסר ביטחון ומחוסר מיגון.

אלכס קושניר: גם בזה אנחנו מטפלים אחרי הרבה מאוד שנים של הפקרה.

אלכס קושניר: עכשיו אני רוצה בכל זאת לעבור לנושא הדיון ולבקש ממנכ"ל הכנסת להציג אותו.

נירה שפק: אני יכולה ללכת לוועדת הבריאות, כי לינון יש בעיה של זיכרון, אולי יש שם כדור לטפל בזה?

נירה שפק: הוא שכח מה קרה לפני שמונה חודשים.

ינון אזולאי: אי אפשר לבחון את הזיכרון שלי.

ינון אזולאי: אני מאמין שאת עלולה להיכשל בזה, ברוך השם.

אלכס קושניר: אם בוועדת הבריאות יתחילו לחלק כדורים אנחנו לא נגמור טוב, כבר אני אומר לך.

ינון אזולאי: נירה, באתי לפרגן לך על הריאיון אתמול עם עופר חדד בערוץ 12.

ינון אזולאי: הוא התערב איתה שהמס על הבלו לא ירד, והיא התערבה שירד.

ינון אזולאי: אני אומר לך, עד כמה שאני מעריך את עופר חדד, הפעם הוא מפסיד.

ינון אזולאי: נירה לא הייתה הולכת ביחד עם ולדימיר על משהו בלי שזה היה סגור עם יאיר לפיד מול ליברמן, אז הוא מפסיד הפעם, אני מוכן לחתום על זה.

אלכס קושניר: בבקשה, מנכ"ל הכנסת.

גיל סגל: אדוני היושב-ראש, חברי ועדת הכספים, במעבר חד מאוד, הגעתי בשם היושב-ראש לבקש מוועדת השירות, שהיא ועדת הכספים, אצילת סמכויות בהתאם לסעיף 46א לחוק שירות המדינה (מינויים), התשי"ט–1959.

גיל סגל: כל הסמכויות בתחום משאבי אנוש, מכרזים, כוח אדם וכולי הן סמכויות של מנכ"ל הכנסת, למעט הסמכות לפיטורי עובדים שאינם נמצאים כמתאימים להמשך עבודה בכנסת.

גיל סגל: המטרה של השינוי הזה היא ליצור עוד מדרגה של זכות ערעור ליושב-ראש הכנסת.

גיל סגל: במצב היום כאשר יושב-ראש הכנסת חותם על המלצה לפיטורי עובד בעצם אין זכות ערעור.

גיל סגל: צריך לזכור שיושב-ראש הכנסת הוא במידה רבה מקביל לנציב שירות המדינה, וגם נציב שירות המדינה בעצם האציל את הסמכות למנכ"לי המשרדים באופן דומה מאוד.

גיל סגל: במקרה הזה אנחנו רוצים לעשות אותו מהלך אל מול עובדי הכנסת.

גיל סגל: הבקשה הזו עלתה להיוועצות.

גיל סגל: נמצאת פה יושבת-ראש ועד העובדים וקיבלנו גם את הסכמת הוועד.

גיל סגל: היא תתייחס בעצמה להצעה הזו.

גיל סגל: אני חוזר עוד פעם, מדובר בעצם בהטבה אל מול העובד, שאם וכאשר נגיע לעובד כזה, ואני מקווה שלא, תהיה לו עוד זכות ערעור.

גיל סגל: בהמשך לבקשת היושב-ראש, אנחנו מסייגים את זה ומבהירים כי אין באצילת הסמכות למנכ"ל הכנסת בכדי לגרוע מסמכותו של היושב-ראש לפטר או להפסיק את עבודתם של עובדי הכנסת שכפופים או מונו על ידו.

גיל סגל: זה נוגע בעיקר לקצין הכנסת, ליועצת המשפטית לכנסת, למזכיר הכנסת ולמנכ"ל.

גיל סגל: זה הסייג שמובא בהצעה.

אלכס קושניר: תודה רבה.

אלכס קושניר: ועד העובדים, בבקשה.

הודיה קין: תודה.

הודיה קין: ברמת העיקרון, כפי שציין המנכ"ל, אכן הנושא הזה הגיע גם לעדכון שלנו.

הודיה קין: מכיוון שזה קיים במדינה אז אנחנו לא מסתייגים מן ההחלטה עצמה.

הודיה קין: אני מודה שהיא עוררה אצלנו כמה שאלות, כגון מדוע זה מתבצע דווקא בעיתוי הזה והאם אנחנו צריכים לחשוב שזה ישפיע עכשיו על מקרים עתידיים.

הודיה קין: רק חשוב לי להדגיש שבמצב רגיל אני רוצה לתת אמון שהחלטות כאלה באמת מתקבלות מבחינה פרוצדורלית בלבד ולא כי עומד מאחוריהן משהו.

הודיה קין: אבל אני שבה ומדגישה, במיוחד לאור אירועי הימים האחרונים בדברים אחרים שאני נתקלת בהם, שככל שנבין אחר כך שהיו עניינים קונקרטיים, שבשביל זה התקבלה ההחלטה עכשיו, אז אנחנו כוועד נפעל בכל האמצעים שעומדים לרשותנו, לא רק במקרים כאלה אלא גם במקרים אחרים, גם אם זה לא מגיע למצבי קיצון של אי-התאמה אלא מצבים שעובדים נפגעים גם כשהם ממשיכים לבצע את תפקידם, אז גם במקרים הללו.

הודיה קין: תודה.

אלכס קושניר: חברי הכנסת, בבקשה.

ינון אזולאי: תודה רבה.

ינון אזולאי: קודם כול, אני מבקש לדעת: מתי בפעם האחרונה הייתה האצלת סמכויות כאלה של היושב-ראש למנכ"ל?

גיל סגל: לא הייתה כזאת, זאת הפעם הראשונה שאנחנו מבקשים.

ינון אזולאי: מה העניין דווקא עכשיו לבקש דבר כזה?

גיל סגל: הסיבה היא פשוטה מאוד: יש המון דברים שאנחנו נוגעים בהם ושאנחנו מתאימים את עצמנו לנציבות שירות המדינה.

גיל סגל: צריך לזכור דבר אחד, שבסוף אם יושב-ראש הכנסת חותם על אי התאמה של עובד אין זכות ערעור, וזה מצב פחות טוב.

ינון אזולאי: לא בטוח.

ינון אזולאי: אנחנו יודעים שבסופו של דבר כאשר המנכ"ל יחתום, כאשר זה יגיע ליושב-ראש הכנסת, זה יהיה כחותמת גומי וייגמר שם.

ינון אזולאי: אתה יכול לא להסכים איתי.

אלכס קושניר: מהניסיון שלי, הייתי מנכ"ל משרד ממשלתי ולא פעם ולא פעמיים נאלצתי להפסיק את עבודתם של עובדים.

אלכס קושניר: למען האמת, רק פעם אחת, וגם זה היה מאוד מאוד מובהק.

אלכס קושניר: העובדת ערערה לנציב שירות המדינה, שזה בעצם המגבלה, והיה שם שיח משמעותי מאוד בנושא תהליך הפיטורים.

אלכס קושניר: אני חושב שלייצר עוד מדרגה זה דווקא משהו שאפילו מתבקש.

ינון אזולאי: כאשר זה בא משני בתים שונים אתה צודק.

ינון אזולאי: כאשר באים מנכ"ל ויושב-ראש, כאשר היושב-ראש מינה את המנכ"ל, וזכותו גם למנות את המנכ"ל שהוא בן מפלגתו, אין שום בעיה בזה מבחינה חוקית, מבחינת תקנון הכנסת אין שום בעיה, אבל יש הבנות ביניהם ולפעמים זה רק משחק.

ינון אזולאי: אני לא מטיל דופי במנכ"ל או ביושב-ראש.

ינון אזולאי: אני רק לא מבין למה זה צריך לקרות הפעם.

ינון אזולאי: אם המנכ"ל אומר דבר פשוט: אנחנו רוצים ללכת כפי שנציבות שירות המדינה הולכת, אם נציבות שירות המדינה הולכת כך אז אני שואל את אדוני:

ינון אזולאי: אולי גם ביעדים של עובדים חדשים שנכנסים לכנסת נהיה ביעדים שנציבות שירות המדינה הציבה.

גיל סגל: אנחנו פועלים לזה.

ינון אזולאי: אגיד שני דברים.

ינון אזולאי: דבר ראשון, בשבוע שעבר התקבלו לכנסת חמישה עובדים ולא היה ביניהם ולו עובד חרדי אחד או עובד ערבי אחד.

גיל סגל: על אילו עובדים בדיוק אתה מדבר?

גיל סגל: היו לנו מספר מכרזים פנימיים.

ינון אזולאי: היה גם מכרז שהוגשו בו יותר מ-700 פניות לדוברות בוועדות הכנסת.

גיל סגל: אתה מדבר על מכרז הדוברים?

גיל סגל: אגב, הוא מכרז שיצא טרום תקופתי.

גיל סגל: הייתה שם קבוצה גדולה מאוד של עובדים.

ינון אזולאי: קודם כול, מה זה משנה אם זה היה טרום תקופתך?

ינון אזולאי: ברגע שזה הגיע לסוף ואתה נמצא ואתה זה שמקבל את ההחלטות היית צריך לשים סטופ.

גיל סגל: הייתה ועדת בוחנים.

ינון אזולאי: זו תשובה שלא מתאים לך כמנכ"ל להגיד.

ינון אזולאי: יש עדיפות לערבים ויש עדיפות לחרדים.

ינון אזולאי: מתוך חמישה עובדים שקיבלתם לא היה אף ערבי ואף חרדי.

ינון אזולאי: אם אנחנו רוצים להיצמד לשירות המדינה – אוסיף לך כדי שיהיה לך קל יותר לענות: לפני כשבועיים התבשרנו שנבחר מזכיר לכנסת, וזה בסדר גמור.

ינון אזולאי: זה צריך להיות מינוי של יושב-ראש הכנסת.

גיל סגל: עם הסגנים.

ינון אזולאי: אני חולק על זה, דיברתי עם הסגנים, אבל עזוב.

ינון אזולאי: אם הוצאתם אישה ושמתם גבר במקומה, כאשר יש הנהלה הלוקה במספר הנשים בה, אז אתם לא נצמדים לשירות המדינה.

ינון אזולאי: אתה יכול להגיד לי שאתה רוצה סמכויות בלי להיצמד לשירות המדינה.

ינון אזולאי: להגיד דבר כזה זה יותר הוגן ואני יותר אאמין מאשר להגיד לי: אני רוצה לעשות את זה בלי כלום.

ינון אזולאי: אם אתה רוצה להיצמד לשירות המדינה, רק בשבוע שעבר קיבלת עובדים שביניהם לא היה עובד חרדי ולא היה עובד ערבי, ואישה שפרשה מינו במקומה גבר.

ינון אזולאי: כבוד המנכ"ל, אתה יודע שאני מכבד אותך.

ינון אזולאי: בואו נשים את הדברים באופן הכי שקוף על השולחן.

ינון אזולאי: עולה פה איזשהו ריח – לפני כשבועיים בא אליי עובד הכנסת, אם אני לא טועה הוא מנהל מחלקה, שעושים לו את המוות פתאום.

ינון אזולאי: עד עכשיו הכול היה בסדר ופתאום מחפשים את הראש שלו.

ינון אזולאי: אני יודע את השם של העובד.

ינון אזולאי: אני מקווה מאוד שזה לא יגיע אליו, אני מקווה מאוד שכל מה שאתה מביא לפה לא נוגע לאותו עובד, כי אם זה נוגע לאותו עובד אני אומר לך שפה בכנסת זה לא יעבור בשקט.

ינון אזולאי: עזוב, העובדים של הכנסת שאני מדבר איתם חיים בפחד, כאילו השתילו להם פה פגסוס.

עופר כסיף: למה כאילו?

ינון אזולאי: עוקבים אחריהם וזה נובע מכם.

ינון אזולאי: אלה לא סיפורים, כל מה שאני מציג מגובה בעובדות.

ינון אזולאי: בא אליי אחד ממנהלי המחלקות – הלוואי והוא היה מסכים להגיד אבל הוא מפחד.

נירה שפק: ינון, אבל למה בוועדה?

נירה שפק: אני אומרת לך כחברה, יש מסלול.

ינון אזולאי: את רוצה באמת לפתוח את השאלה למה?

נירה שפק: ינון, תיכנס אל מנכ"ל הכנסת.

נירה שפק: אתה חבר כנסת.

ינון אזולאי: כי אי אפשר להיכנס ליושב-ראש הכנסת.

נירה שפק: אתה לא יכול לדבר עם גיל סגל?

נירה שפק: זה נשמע לי לא הגיוני.

נירה שפק: גם ב-11 בלילה הוא נמצא.

ינון אזולאי: עזבי.

ינון אזולאי: אם אספר לך מתי ביקשתי פגישה ומתי קיבלתי אותה אתם תבינו.

ינון אזולאי: אם זה לא ייפתח פה זה לא ייפתח בשום מקום, ואם לא יהיה לזה פה הד ציבורי זה לא יעלה בשום מקום.

גיל סגל: קודם כול אני רוצה לענות לך בעניין מכרז הדוברים.

גיל סגל: במקור הייתה משרה צבועה לדובר ערבית, פשוט לא נמצא מועמד מתאים.

גיל סגל: רק לדייק בפרטים.

ינון אזולאי: לא נמצא מועמד ערבי מתאים?

גיל סגל: לא.

גיל סגל: שאלת ואני עונה.

ינון אזולאי: וחרדי?

עופר כסיף: כמה מועמדים היו?

גיל סגל: היו עשרות, אבל לא הצלחנו למצוא מועמד מתאים, עובדתית.

גיל סגל: אתה לא מכיר את פרטי המכרז.

גיל סגל: לגבי דוברים אנחנו עושים מאמץ גדול מאוד לעמוד באחוזים.

ינון אזולאי: מה לגבי החרדים?

ינון אזולאי: למה אתה לא עונה לגבי החרדים?

ינון אזולאי: שאלתי על ערבים ועל חרדים.

גיל סגל: אני עונה לך.

גיל סגל: אגב, המצב בשירות חרדים בכנסת הרבה יותר טוב משירות דוברי ערבית.

ינון אזולאי: לא סטודנטים אלא עובדים שמוגדרים כחרדים.

גיל סגל: עובדים שמוגדרים חרדים.

גיל סגל: אנחנו כמעט ביעד הממשלתי.

ינון אזולאי: באילו דרגות?

ינון אזולאי: לא סתם אני שואל.

אלכס קושניר: ינון, אני לא מוכן.

אלכס קושניר: הדיון הוא לא על זה.

ינון אזולאי: הדיון הוא על זה.

ינון אזולאי: אם אתה רוצה להיצמד לשירות המדינה אז בבקשה תפתח את זה.

אלכס קושניר: שאלת שאלה ותן לו לענות.

גיל סגל: המצב לגבי חרדים הרבה יותר טוב לצערי מן המצב לגבי דוברי ערבית.

גיל סגל: נבחרה חרדית אחת והיא הסירה את המועמדות בסוף.

גיל סגל: מאחר ואתה לא בקיא בפרטים ואתה שואל אז אני עונה לך.

גיל סגל: הנה, גם לא נמצא מועמד ערבי מתאים וגם נבחרה חרדית שהסירה את המועמדות שלה.

גיל סגל: תסביר לי איפה הטענה?

ינון אזולאי: מדהים שדווקא שני אלה – ערבי לא נמצא, אין ערבי מתאים, וחרדית הסירה את המועמדות.

ינון אזולאי: וואלה, בדיוק.

ינון אזולאי: איך זה בא כמו כפפה ליד?

ינון אזולאי: יפה.

גיל סגל: לא הבנתי מה אתה אומר בזה.

גיל סגל: מה?

ינון אזולאי: אתה לא מבין?

גיל סגל: אתה לא בקיא בפרטים ואני עונה לך.

ינון אזולאי: כי כששאלתי אותך את השאלה לא ענית.

ינון אזולאי: כשהבאתי את כל התמונה אז אתה אומר לי את הדברים האלה.

אלכס קושניר: ברגע שניתנה לו הזדמנות לענות הוא ענה.

גיל סגל: אני רוצה להגיד לך עוד דבר.

גיל סגל: בעיקרון של הדלת הפתוחה – חברי סיעת ש"ס באים אליי חדשות לבקרים וכל הבקשות שלהם נבחנות ברצינות רבה.

גיל סגל: אני מופתע מאוד שיש לך טענות ולא הגעת.

גיל סגל: אני מזמין אותך בנפש חפצה.

אלכס קושניר: תודה רבה.

אלכס קושניר: עופר כסיף, בבקשה.

עופר כסיף: תודה רבה.

עופר כסיף: אני רוצה להציג כמה שאלות ואשמח אם תוכל לענות, אדוני.

עופר כסיף: דבר ראשון, לגבי העיתוי של השינוי – למה דווקא עכשיו?

עופר כסיף: האם היה מקרה ספציפי או אולי יותר שגרמו לתמריץ?

עופר כסיף: האם קרה אירוע ספציפי שהוביל להצעת השינוי הזאת?

עופר כסיף: אשאל את כל השאלות ואשמח אם תענה לי עליהן ביחד.

עופר כסיף: שאלה שנייה, כמה שימועים היו בתקופה האחרונה בנושא הזה?

עופר כסיף: שאלה שלישית, זאת שאלה משמעותית מאוד: האם יש הבדלים בין הנוסח שמוצע עכשיו לבין הנוסח שמקובל בשירות המדינה ככלל?

עופר כסיף: שאלה רביעית, האם הכוונה להכניס את השינוי הזה כשינוי שיישמר, כדבר קבוע, או מדובר רק על הקדנציה של היושב-ראש הנוכחי?

עופר כסיף: והשאלה האחרונה, אני מצטט מתוך המסמך: "אני אוצל למנהל הכללי של הכנסת את סמכותי לפטר או להפסיק את עבודתו של עובד הכנסת ...

עופר כסיף: מחמת אי-התאמה ...

עופר כסיף: ובלבד שסמכות זו לא תוחל על עובד הכנסת שיושב ראש הכנסת מינה לתפקידו".

עופר כסיף: מי הם העובדים שממומנים על ידי יושב-ראש הכנסת?

עופר כסיף: מה בדיוק מבחין בינם לבין שאר העובדים?

ינון אזולאי: ובמה זה תואם לשירות המדינה?

ינון אזולאי: כי בשירות המדינה זה רק שתי הדרגות הגבוהות ואילו פה זה יותר משתי דרגות גבוהות.

גיל סגל: אתחיל מן השאלה האחרונה כי עניתי עליה אבל כנראה לא שמת לב או לא היית.

עופר כסיף: אני מצטער, הייתי בוועדה אחרת.

גיל סגל: יש ארבע משרות שיושב-ראש הכנסת מביא לידי מינוי: היועצת המשפטית לכנסת, מזכיר הכנסת, קצין הכנסת ומנכ"ל הכנסת.

גיל סגל: אלה ארבע המשרות שמובאות לאיוש, כל אחת בהתאם לחוק שעל בסיסו המינויים נעשים.

ינון אזולאי: למה זה לא תואם את שירות המדינה?

ינון אזולאי: בשירות המדינה זה רק שתי הדרגות הגבוהות.

ולדימיר בליאק: כי בשירות המדינה אין את מזכיר הכנסת.

גיל סגל: אין מזכיר כנסת בשירות המדינה, וגם יועץ משפטי נבחר על פי חוק.

ינון אזולאי: אם אתה אומר שזה הטבה אז תן גם להם את האופציה.

ינון אזולאי: מה הבעיה לתת להם את האופציה של ההטבה הזאת?

ינון אזולאי: זאת השאלה שלי.

ינון אזולאי: אתה בא להיטיב.

אלכס קושניר: אנחנו סתם נכנסים - - -

ינון אזולאי: למה סתם?

ינון אזולאי: אם אתה עושה סתם דיון אז אני מוכן לא לבוא אם זה מפריע, באמת אלכס.

ינון אזולאי: אם השאלות שלי מפריעות אני מבטיח לא לבוא.

אלכס קושניר: ינון, די.

אלכס קושניר: מה יש לך היום?

ינון אזולאי: אין לי כלום.

ינון אזולאי: אני שואל שאלה ואתה עונה: לא, לא, לא.

ינון אזולאי: למה לא?

אלכס קושניר: אסביר לך.

אלכס קושניר: זה לא שאני מבין גדול.

אלכס קושניר: בסופו של דבר מנכ"ל זה משרת אמון, כפי שיש בכל משרד, אז יש פה הקבלה.

אלכס קושניר: מזכיר הכנסת – וואלה, אין במשרדי הממשלה; קצין הכנסת אין במשרדי הממשלה.

ינון אזולאי: אין בעיה, אבל תן לו גם את ההטבה.

ינון אזולאי: מה הבעיה לתת את ההטבה הזאת גם למזכיר הכנסת וגם לקצין הכנסת?

אלכס קושניר: כי הוא ממונה על ידי יושב-ראש, הוא לא כפוף למנכ"ל בהיבט הזה.

גיל סגל: זה הבדל מהותי, הוא ממונה על פי חוק.

גיל סגל: גם מזכיר הכנסת, הבחירה היא של היושב-ראש אבל זה עובר הצבעה של הסגנים.

ינון אזולאי: בחירה של מזכיר הכנסת – זה לא הצבעה של הסגנים.

גיל סגל: בוודאי.

גיל סגל: תשאל את חבר הכנסת מרגי, שהוא סגן יושב-ראש הכנסת, הוא יגיד לך, הוא היה שם.

ינון אזולאי: אולי טעיתי אבל מרגי אמר שזה לא עבר הצבעה.

גיל סגל: אני הייתי בנשיאות וראיתי שזה כן עבר הצבעה.

גיל סגל: עופר כסיף, תזכיר לי בבקשה את השאלות.

גיל סגל: שאלת אותי האם יש מקרה ספציפי לגופו.

עופר כסיף: בקצרה אזכיר לך: שאלתי על העיתוי, כמה מקרי שימועים היו, האם יש הבדלים בין הנוסח המוצע לבין הנוסח הנהוג בשירות המדינה והאם הכוונה לשינוי רק בקדנציה של היושב-ראש הנוכחי או בכלל.

גיל סגל: לשאלה האחרונה, זה שינוי בכלל.

גיל סגל: אם יבוא יושב-ראש כנסת חדש הוא יוכל להביא את זה לוועדת השירות ולשנות בחזרה בהחלטה.

ינון אזולאי: לשאלתך, יעקב מרגי אמר לי עכשיו שלא הייתה הצבעה במזכירות על מינוי מזכיר הכנסת.

גיל סגל: אז יכול להיות שהוא לא היה בישיבת הנשיאות.

ינון אזולאי: הוא היה בישיבה.

ינון אזולאי: אתה מבין מה אתה עושה?

ינון אזולאי: אתה אומר: היה חרדי שפרש, לא היה ערבי מתאים, מרגי היה ותשאל אותו, ואחר כך אתה אומר שמרגי לא היה.

ינון אזולאי: עזוב.

ינון אזולאי: יעקב מרגי אמר לי עכשיו.

ינון אזולאי: ביקשת לשאול את יעקב מרגי.

ינון אזולאי: שאלתי את יעקב מרגי והוא אמר שלא הייתה הצבעה.

גיל סגל: אנחנו נוציא את הפרוטוקול של ישיבת הנשיאות.

ינון אזולאי: אתה פשוט חושב שאני איזה מטומטם.

ינון אזולאי: אני חבר כנסת, אמנם לא הכי חכם, אבל אני קצת מבין, קצת מברר, קצת עושה עבודה.

ינון אזולאי: אתה יודע למה אני כך?

ינון אזולאי: כי אני יודע לעשות עבודה לפני כן, זה כל הגדלות שלי, לא חוכמה ולא כלום, עבודת שטח איש שטח יודע לעשות.

ינון אזולאי: ביקשת שאשאל את יעקב מרגי, סימן שהוא אמין עליך, ואתה אמרת שהוא היה.

גיל סגל: הוא היה.

ינון אזולאי: הוא אומר שלא הייתה הצבעה.

ינון אזולאי: אז למה אתה אומר לי שהוא לא היה?

גיל סגל: אני אומר לך שכן הייתה הצבעה ואשמח לדבר איתו על כך.

גיל סגל: אני לא מחלק לך ציונים, פשוט בעניין הדוברים שאלת ועניתי, זה הכול, ושם לא עשית עבודה יסודית.

ינון אזולאי: המזל שלי הוא שאני לא נסמך על הציונים שלך.

גיל סגל: ינון, לא ניסיתי.

גיל סגל: שאלת אותי על ההקבלה לשירות המדינה.

גיל סגל: בשירות המדינה שתי המשרות הבכירות אינן נכללות בשירות המדינה.

גיל סגל: בכנסת היקף המשרות הבכירות ביחס לשירות המדינה הוא גדול מאוד.

גיל סגל: לשם השוואה, מספר המשרות – אני לא בטוח שאני מדייק במספר – מתוך כ-800 משרות בסך כל שירות המדינה בדרגות 44, 45 ו-46, בכנסת יש כ-130 משרות כאלה, קרוב לרבע מן המשרות.

גיל סגל: זה השינוי.

גיל סגל: עניינית, היה לאחרונה מהלך אחד של שימוע מול עובד, שהיה עובד זמני, לא עובד קבוע, והעובד הזה נשלח לביתו.

גיל סגל: זה עובד שעבד בכנסת במשך ארבעה חודשים.

גיל סגל: זה המקרה היחיד.

עופר כסיף: והעיתוי?

גיל סגל: אנחנו מנסים לעשות סדר בהמון דברים שקשורים.

גיל סגל: זה לא המקרה הראשון והנושא הראשון שאני מביא לוועדת הכספים מתוך רצון לעשות סדר במגוון נושאים.

גיל סגל: אנחנו נצמדים לשירות המדינה בעוד הרבה דברים אחרים, וזה אחד הנושאים.

גיל סגל: זו הסיבה שהבאנו את ההצעה.

עופר כסיף: כלומר לא היה איזה מקרה ספציפי שגרם לכך?

גיל סגל: אין מקרה ספציפי שבגללו הבאנו את זה, אין על הפרק מקרה ספציפי.

גיל סגל: שמעתי בקשב רב את יושבת-ראש הוועד בעניין הזה.

ינון אזולאי: אני חושב שכן היה צריך לבדוק יותר לגבי האצלת סמכויות וגם לגבי המשרות הבכירות, כן היה צריך לעשות עוד פעם חושבים לפני שמצביעים על דבר כזה.

ג'ידא רינאוי-זועבי: תודה רבה, יושב-ראש הוועדה.

ג'ידא רינאוי-זועבי: אני רוצה להתייחס אל מה שאמר חברי ינון אזולאי לגבי נושא הייצוג ההולם בתוך הכנסת של עובדים ועובדות.

ג'ידא רינאוי-זועבי: אני מסכימה שצריך לעשות עוד הרבה, גם בפרסום, גם בגיוס, להתכוון הרבה יותר מאשר סתם לצאת ידי חובה.

ג'ידא רינאוי-זועבי: זה לא מספיק, המספרים והנתונים מראים את המציאות הדלה שבה אנחנו נמצאים.

ג'ידא רינאוי-זועבי: אבל חשוב לי גם לציין, ינון הזכיר את הליך בחירת מזכיר הכנסת.

ג'ידא רינאוי-זועבי: כסגנית יושב-ראש הכנסת הייתי חלק מהליך הבחירה.

ג'ידא רינאוי-זועבי: כן קיימנו דיון וכן הייתה הסכמה מקיר אל קיר.

ינון אזולאי: הייתה הצבעה?

ג'ידא רינאוי-זועבי: פורמלית, במובן הזה שהרמנו ידיים – לא הרמנו ידיים, אבל הנושא הובא עוד לפני פגישת הנשיאות לדיון פנימי, שכלל אך ורק את יושב-ראש הכנסת ואת הסגנים והסגניות, והייתה הסכמה מקיר אל קיר בנושא הזה.

אלכס קושניר: תודה רבה.

אלכס קושניר: אני רוצה להעלות להצבעה.

ינון אזולאי: התייעצות סיעתית, בבקשה.

ולדימיר בליאק: אנחנו גם מבקשים התייעצות סיעתית.

אלכס קושניר: עוד לא אמרתי מה אני רוצה להעלות.

אלכס קושניר: קודם כול אני רוצה להגיד על מה אנחנו הולכים להצביע.

אלכס קושניר: היועצת המשפטית, בבקשה.

שלומית ארליך: הוועדה תצביע על ההודעה.

שלומית ארליך: נקרא את ההודעה והוועדה תצביע עליה, כפי שאמר המנכ"ל, בהתאם לחוק שירות המדינה (מינויים), על פי סעיף 46א רבתי וסעיף 41(א).

שלומית ארליך: "הודעה על אצילת סמכויות, לפי חוק שירות המדינה (מינויים), התשי"ט–1959 אני מודיע כי בתוקף סמכותי לפי סעיפים 41(א) ו-46א לחוק שירות המדינה (מינויים), התשי"ט–1959, ובאישור ועדת הכספים של הכנסת, אני אוצל למנהל הכללי של הכנסת את סמכותי לפטר או להפסיק את עבודתו של עובד הכנסת, שאינו מתאים למלא את תפקידו שלא מחמת עבירת משמעת אלא מחמת אי-התאמה, לאחר שניתנה לו הזדמנות להשמיע את טענותיו, ובלבד שסמכות זו לא תוחל על עובד הכנסת שיושב-ראש הכנסת מינה לתפקידו.

שלומית ארליך: עובד הכנסת שקיבל הודעה על החלטת המנהל הכללי של הכנסת לפטרו מחמת אי-התאמה, רשאי לערור עליה לפני יושב-ראש הכנסת, בתוך 30 ימים מיום שהומצאה לו ההודעה.

שלומית ארליך: אין באצילת הסמכויות כאמור כדי לגרוע מסמכותי לפטר או להפסיק את עבודתו של עובד הכנסת כאמור.

שלומית ארליך: "

ינון אזולאי: עזוב.

ינון אזולאי: אני מוותר על ההתייעצות.

ולדימיר בליאק: אנחנו רוצים התייעצות.

אלכס קושניר: אין בעיה.

אלכס קושניר: נחזור ב-10:49.

אלכס קושניר: אני מחדש את הישיבה.

אלכס קושניר: אני רוצה לעבור להצבעה.

נירה שפק: אני רוצה לומר משהו לגבי פרסומים שיצאו לגבי יש עתיד ואמירות לגבי הדרישות שלנו לקיים תהליכים מהירים להורדת יוקר המחיה, כאשר שמנו שני נושאים על הפרק לטיפול מהיר.

נירה שפק: אני רוצה להגיד כאן שראיינו את ולדימיר ואותי הרבה ואמרו: איימתם.

נירה שפק: אנחנו לא מאיימים.

נירה שפק: אנחנו חלק מממשלה.

נירה שפק: כחלק מממשלה אנחנו קובעים, אנחנו חלק מן הקובעים.

נירה שפק: אבל אנחנו כן דורשים לקדם את הקצב ואת המענים.

נירה שפק: אנחנו לא מרימים את היד או מורידים את היד ב"בואו אני אראה לכם".

נירה שפק: אנחנו עושים דברים לגופו של עניין.

נירה שפק: לגופו של עניין, אנחנו לא נעכב את ההצעה הזאת כי אני חושבת שחשוב לאשר את הדברים האלה, אבל זה לא אומר שאנחנו לא מתכוונים אל מה שאנחנו אומרים.

נירה שפק: אנחנו מצפים שייקחו אותנו ברצינות ושנעשה את הדברים כפי שצריך.

נירה שפק: תודה.

ינון אזולאי: מה זה אומר?

נירה שפק: אם לא הבנת אז אחרי זה אני אעשה התייעצות סיעתית אתך.

אלכס קושניר: אני רוצה להצביע על ההודעה על אצילת סמכויות, לפי חוק שירות המדינה (מינויים), התשי"ט–1959.

אלכס קושניר: מי בעד?

אלכס קושניר: מי נגד?

אלכס קושניר: בעד – רוב

אלכס קושניר: נמנעים –

אלכס קושניר: ההודעה אושרה.

אלכס קושניר: אנחנו נצא להפסקה ונחזור ב-11:00 לישיבה הבאה.